पाएं अपने शहर की ताज़ा ख़बरें और फ्री ई-पेपरडाउनलोड करें
अटेर/भिंड। एक किमी. के फासले पर बुधवार दोपहर क्वारी नदी में मिले प्रेमी युगल के शव की पीएम रिपोर्ट डॉक्टरों ने सौंप दी है। इसमें दोनों की मौत का कारण दम घुटना बताया गया है। हालांकि स्पष्ट नहीं हो सका है कि उनका दम कैसे घुटा? इसके लिए पुलिस अब दोनों के शरीर से कुछ अलग-अलग अंगों को जांच के लिए फोरेंसिक लैब सागर भेजेगी। इसके बाद ही स्थिति साफ हो पाएगी।
मालूम हो, कि आठ जून को घर से गायब हुए गांव रानी विरगवां निवासी युवक सुनील (22) पुत्र सुघर सिंह कुशवाह व युवती किरण (19) पुत्री रमेश गोस्वामी के शव बुधवार दोपहर परा गांव के पास क्वारी नदी में मिले थे। यह दोनों शव नग्न अवस्था में थे और वे करीब एक किमी की दूरी पर पाए गए थे। पुलिस ने दोनों का पीएम कराकर मर्ग कायम किया और घटना की जांच शुरू की। यह पीएम तीन डॉक्टरों के पैनल ने किया था।
गुरुवार को डॉक्टरों ने पीएम रिपोर्ट पुलिस को सौंपी है। इसमें बताया गया कि युवक सुनील व युवती किरण की मौत दम घुटने की वजह से हुई थी। हालांकि पीएम रिपोर्ट में यह साफ नहीं है कि पानी में जाने के कारण उनका दम घुटा या फिर गला दबाने से। पुलिस इसके लिए दोनों के शरीर के अलग-अलग अंगों को जांच के लिए सागर की फोरेंसिक लैब में भेजेगी। इन अंगों में पैर की हड्डी, गले की हड्डी और बिसरा भेजा जाएगा। बिसरा इसलिए कि पता चल सके कहीं उन्हें जहर देकर तो नहीं मारा गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn